Το νησί (σειρά)

***Το νησί*** είναι ελληνική δραματική τηλεοπτική σειρά, η οποία προβλήθηκε από το Mega Channel τη σεζόν 2010-2011 και είναι βασισμένη στο ομώνυμο βιβλίο της Βικτόρια Χίσλοπ. Το πρώτο επεισόδιο προβλήθηκε στις 11 Οκτωβρίου 2010 και το τελευταίο στις 23 Μαΐου 2011. Θεωρείται μια από τις πιο ακριβές ελληνικές παραγωγές (για τηλεοπτική σειρά), με συνολικό κόστος 3.900.000 ευρώ.

Το 2010, η 18χρονη Αλέξις Φίλντινγκ (Ευγενία Δημητροπούλου) από τη Βρετανία λαχταρά να μάθει τα πάντα για το παρελθόν της μητέρας της, Σοφίας, που εκείνη τόσα χρόνια έκρυβε για την πραγματική της οικογένεια από το νησί της Κρήτης στην Ελλάδα. Ξέρει μόνο ότι η μητέρα της μεγάλωσε σ' ένα μικρό χωριό της Κρήτης προτού φύγει οριστικά για το Λονδίνο. Όταν η Αλέξις αποφασίζει να επισκεφθεί την Κρήτη, η Σοφία της δίνει ένα γράμμα για μια παλιά της φίλη και της υπόσχεται πως απ' αυτή θα μάθει την αλήθεια. Έτσι ταξιδεύει στη γενέτειρα της μητέρας της, την Κρήτη. Εκεί βρίσκει την κυρα-Φωτεινή (Όλγα Δαμάνη), η οποία γνώριζε τη μητέρα της και της διηγείται την ιστορία της οικογενείας της. Έκπληκτη η Αλέξις ανακαλύπτει πως η ζωή της οικογενείας της συνδέεται άμεσα με το μικρό και εγκαταλελειμμένο νησί της Σπιναλόγκας - την πρώην αποικία των λεπρών. Όλα άρχισαν το 1939, όταν η νόσος του Χάνσεν, γνωστή και ως λέπρα, κτύπησε πολλούς κατοίκους της Πλάκας και όχι μόνο. Εκεί μαθαίνει για πρώτη φορά την ιστορία της γιαγιάς της και της μητέρα της, όπως και τη διάλυση της οικογενείας της από την τραγωδία, τον πόλεμο και τα πάθη...

Η κυρα-Φωτεινή της λέει τα πάντα. Για το πώς η λέπρα χτύπησε την προ-γιαγιά της, Ελένη (Κατερίνα Λέχου), την οποία μετέφερε στο νησί ο ίδιος ο σύζυγός της ο Γιώργης (Στέλιος Μάινας) και το πώς ζούσαν οι κάτοικοι στο νησί. Για το πώς οι δυο τους κόρες, η Άννα (Ευγενία Δημητροπούλου) και η Μαρία (Γιούλικα Σκαφιδά), μεγάλωσαν, με την Άννα να παντρεύεται τον Ανδρέα Βανδουλάκη (Γιάννης Στάνκογλου). Την απόκτηση της κόρης τους Σοφίας, μέχρι και τη δολοφονία της Άννας από τον Ανδρέα, αλλά και το πώς η Σοφία, η μητέρα της (Φιλαρέτη Κομνηνού), έμαθε όλη την αλήθεια στα δεκαοχτώ και έφυγε για πάντα από την Κρήτη.

## Παραγωγή
Η σειρά βασίζεται στο ομώνυμο βιβλίο της Βικτόρια Χίσλοπ, για το οποίο είχε δεχτεί πρόταση από το Χόλυγουντ για μεταφορά του στη μεγάλη οθόνη. Το ποσό που της είχαν προτείνει ήταν 300.000 λίρες. Εκτός από πρόταση για ταινία, της είχε γίνει και πρόταση από κάποιον να μεταφερθεί η ιστορία του βιβλίου ως μιούζικαλ, αλλά τις απέρριψε γιατί ήλπιζε σε μια ελληνική προσέγγιση, μιας και η ιστορία διαδραματιζόταν στην Ελλάδα. Ένας άλλος λόγος που απέρριψε τις προτάσεις ήταν γιατί δεν ήθελε να πουλήσει τα δικαιώματα χωρίς να έχει τη δυνατότητα παρέμβασης στα γυρίσματα και στο σενάριο, κάτι που δεν θα συνέβαινε στη συνεργασία της με το Mega Channel, όπως αναφέρει σε συνέντευξή της στην Κική Μουστακίδου. Σε μεταγενέστερη συνέντευξή της στην εκπομπή «Καλημερούδια», με αφορμή την επαναπροβολή της σειράς (πρεμιέρα 2 Φεβρουαρίου 2016), είπε επίσης ότι ένας άλλος λόγος που αρνήθηκε να πουλήσει τα δικαιώματα του βιβλίου στο Χόλιγουντ, ήταν επειδή φοβόταν ότι θα παρουσίαζαν τους λεπρούς ως τέρατα, κάτι το οποίο η ίδια δεν ήθελε. Λίγους μήνες μετά, ήρθε η ελληνική προσέγγιση που ανέμενε από τον Πέτρο Μπούτο και το Mega Channel, με τον οποίο η συμφωνία κλείστηκε μέσα σε μία ώρα.

Η παραγωγή της σειράς θεωρείται μία από τις ακριβότερες ελληνικές παραγωγές για τηλεοπτική σειρά, μιας και κόστισε 3,9 εκατομμύρια ευρώ ή 150.000 ευρώ το κάθε επεισόδιο. Είναι επίσης η πρώτη ελληνική τηλεοπτική σειρά για την οποία δόθηκε η δυνατότητα παρακολούθησής της με υπότιτλους μέσω teletext, δίνοντας έτσι την ευκαιρία σε ανθρώπους με προβλήματα ακοής να παρακολουθήσουν ελληνική σειρά υποτιτλισμένη.

Τέσσερις μέρες πριν την επίσημη πρεμιέρα στις 11 Οκτωβρίου 2010, έγινε προβολή του πρώτου επεισοδίου στο Μέγαρο Μουσικής Αθηνών, την οποία παρακολούθησαν οι συντελεστές της σειράς, αρκετοί επώνυμοι, αλλά και η συγγραφέας του βιβλίου.

## Γυρίσματα
thumb|250px|right|Μέρος των γυρισμάτων, εκτός των τεχνητών σκηνικών που στήθηκαν, έλαβαν χώρα στο λιμάνι της Πλάκας για να αποδοθεί η αυθεντικότητα των σκηνών
Το κάστινγκ της σειράς ξεκίνησε τον Δεκέμβριο του 2008 στην Αθήνα, ενώ η όλη παραγωγή κράτησε συνολικά δύο χρόνια. Τα γυρίσματα κράτησαν ένα χρόνο, από τον Δεκέμβριο του 2009 μέχρι τον Δεκέμβριο του 2010 και έγιναν στην Κρήτη, στο χωριό της Πλάκας, στην Άνω Ελούντα, ένα μέρος του χωριού Ελούντα και στον Άγιο Νικόλαο, καθώς και στην ίδια τη Σπιναλόγκα. Πολλές σκηνές που διαδραματίζονταν στη Σπιναλόγκα, γυρίστηκαν στην Άνω Ελούντα, ενώ οι σκηνές που εδειχναν τα εξωτερικά μέρη της Σπιναλόγκας, όπως το λιμανι της, έγιναν εκεί. Κάποια γυρίσματα έγιναν και στο Λονδίνο.

Η Χίσλοπ εμφανίστηκε μαζί με τον Μανώλη Φουντουλάκη (αληθινός επιζήσας της εποχής και κάτοικος της Σπιναλόγκας) στο επεισόδιο 24 της σειράς, όπου ανακαλύπτεται η θεραπεία και οι κάτοικοί του το εγκαταλείπουν για να επιστρέψουν στον πολιτισμό. Οι δυο τους ενσαρκώνουν τους ανθρώπους που φεύγουν πρώτοι από το Νησί.

Το σκηνικό έπρεπε να απεικονίζει τα νησιά της Σπιναλόγκας και της Κρήτης όπως ήταν το 1939 μέχρι το 1957. Ο σκηνογράφος Αντώνης Χαλκιάς μαζί με την ομάδα του, αλλά και τη βοήθεια των τοπικών αρχών, πήρε άδεια να διαμορφώσει περιοχές των χωριών (Πλάκα και Επάνω Ελούντα) ώστε να εξασφαλιστεί η αυθεντικότητα των σκηνών. Το μικρό λιμάνι, για παράδειγμα, το οποίο βλέπουμε στη σειρά είναι ειδικά κατασκευασμένο για τη σειρά.

## Συντελεστές
Το σενάριο χρειάστηκε να γραφεί αρκετές φορές και με πολλές αλλαγές ώστε να καλυφθούν τα 26 επεισόδια. Η Μιρέλλα Παπαοικονόμου πρόσθεσε νέους χαρακτήρες και νέες σχέσεις στη σειρά, κάτι που το έκανε ενδιαφέρον, όπως αναφέρει η συγγραφέας.

Οι ενδυματολόγοι Ξάνθη Κοντού και Μαρία Κοντοδήμα, για να αποδώσουν την ενδυματολογική εικόνα των ανθρώπων της εποχής, έπαιρναν καινούρια ρούχα και τα έφθειραν ή τα λέρωναν για να φαίνονται πολυχρησιμοποιημένα μιας και η φτώχεια της εποχής δεν επέτρεπε την αγορά καινούριων ενδυμάτων. Επίσης, ο κάθε χαρακτήρας είχε δικά του χαρακτηριστικά ρούχα ώστε να αποδίδεται η προσωπικότητά του μέσα και από τον τρόπο που ντυνόταν.

Τα κοστούμια που χρησιμοποιήθηκαν ξεπέρασαν τα 2000.

Το τραγούδι τίτλων της σειράς, «Είσαι εσύ ο άνθρωπός μου», είναι προϋπάρχουσα διασκευή του Μίνωα Μάτσα, την οποία ερμηνεύει η Ανδριάνα Μπάμπαλη. Την αυθεντική μορφή του τραγουδιού έγραψαν οι Σπύρος Περιστέρης και Μίνως Μαργαρίτης και ερμηνεύτηκε από τη Σωτηρία Μπέλλου.

Ο Μίνως Μάτσας έχει επιμεληθεί/γράψει όλο το soundtrack της σειράς το οποίο κυκλοφόρησε από τη Minos EMI στις 4 Δεκεμβρίου 2010. Τα τραγούδια του soundtrack ερμηνεύουν οι Δημήτρης Μητροπάνος, Ανδριάνα Μπάμπαλη, Ελεωνόρα Ζουγανέλη και Γιάννης Χαρούλης.

## Βασικοί χαρακτήρες
Στη σειρά συμμετείχαν 83 βασικοί ηθοποιοί και περισσότεροι από 700 βοηθητικοί ηθοποιοί, με τους περισσότερους να είναι ντόπιοι αλλά και απλοί κάτοικοι των χωριών όπου γίνονταν τα γυρίσματα.

### Γενεαλογικό δέντρο
Οι χαρακτήρες με πράσινο χρώμα είναι οι βασικοί χαρακτήρες που αποτελούν την οικογένεια Πετράκη και γύρω από τους οποίους εξελίσσεται η όλη ιστορία της σειράς.

Οι διακεκομένες γραμμές υποδηλώνουν υιοθεσία.

[thumb|200px|right|Ο [Στέλιος Μάινας και η Κατερίνα Λέχου ως Γιώργης και Ελένη κατά τη διάρκεια των γυρισμάτων.]]

### Βασικοί πρωταγωνιστές

***Οικογένεια Πετράκη**
**Γιώργης Πετράκης** (Στέλιος Μάινας): Ο Γιώργης είναι ψαράς και ζει στην Πλάκα μαζί με τη σύζυγό του, Ελένη, και τις δυο τους κόρες, Μαρία και Άννα. Μεταφέρει προμήθειες στο Νησί μαζί με το καΐκι του, αλλά και τους νέους ασθενείς. Μια μέρα είναι αναγκασμένος να μεταφέρει και την ίδια την Ελένη, αλλά και την κόρη του Μαρία αργότερα, όταν προσβάλλονται από την ασθένεια. Σε μία βόλτα με τη βάρκα πέφτει στη θάλασσα και πεθαίνει.

**Ελένη Πετράκη** (Κατερίνα Λέχου): Η Ελένη είναι η σύζυγος του Γιώργη και η δασκάλα της Πλάκας. Προσβάλλεται από την ασθένεια και μεταφέρεται στο Νησί μαζί με τον μαθητή της Δημητράκη. Εκεί, γίνεται η δασκάλα του νησιού και διδάσκει τα μικρά παιδιά, κάτι που τη φέρνει σε σύγκρουση με την άλλη δασκάλα του Νησιού, την Κρουσταλάκη. Πεθαίνει στο νησί πριν προλάβει να γίνει καλά, ενώ μέχρι την τελευταία στιγμή βοηθούσε στο νοσοκομείο τους άλλους ασθενείς, κάνοντας ό,τι μπορούσε για να ανακουφίσει τον πόνο τους.

**Μαρία Πετράκη** (Γιούλικα Σκαφιδά (ενήλικας), Αναστασία Τσιλιμπίου (παιδί)): Η Μαρία είναι η μεγαλύτερη από τις δύο κόρες του Γιώργη και της Ελένης. Είναι ήσυχη και ευγενική και της αρέσει να προσφέρει στους άλλους, όπως και η μητέρα της. Μετά τη μεταφορά της Ελένης στο Νησί, αναλαμβάνει να φροντίζει το σπίτι, τον πατέρα της και την αδελφή της. Γνωρίζει και αρραβωνιάζεται τον Μανώλη, αλλά αρρωσταίνει και μεταφέρεται στο Νησί πριν προλάβει να παντρευτεί. Στο Νησί ερωτεύεται τον γιατρό Κυρίτση, τον οποίο και παντρεύεται μετά την ίασή της.

**Άννα Πετράκη** (Ευγενία Δημητροπούλου (ενήλικας), Ιφιγένεια Τζόλα (παιδί)): Η Άννα είναι η μικρότερη κόρη του Γιώργη και της Ελένης η οποία σε αντίθεση με την αδελφή της είναι αυθόρμητη και επαναστατική, κάτι που γίνεται πιο έντονο μετά την αποχώρηση της Ελένης δημιουργώντας προβλήματα στον Γιώργη. Ονειρεύεται να φύγει από το χωριό και τη φτώχεια, κάτι που το καταφέρνει όταν παντρεύεται τον πλούσιο γιο των Βανδουλάκηδων, Ανδρέα. Η ανικανοποίητη όμως όρεξή της για περισσότερα, την οδηγεί σε παράνομη σχέση με τον ξάδελφο του άντρα της, Μανώλη, με τον οποίο αποκτά ένα παιδί (το οποίο όλοι θεωρούν πως είναι του άντρα της). Ο Ανδρέας μαθαίνει για την απιστία της και τη σκοτώνει.

**Αλέξις Φίλντινγκ** (Ευγενία Δημητροπούλου): Η Αλέξις είναι η κόρη της Σοφίας, εγγονή της Άννας και της Μαρίας και δισέγγονη της Ελένης. Φτάνει από την Αγγλία αναζητώντας να μάθει την αλήθεια για την οικογένειά της και την ταυτότητά της.

**Σοφία Φίλντινγκ** (Φιλαρέτη Κομνηνού (μεγάλη ηλικία), Νεφέλη Κουρή (νεαρή ηλικία), Δέσποινα Κιαπέκου (παιδί)): Η Σοφία είναι η κόρη της Άννας και μητέρα της Αλέξις, η οποία μη αντέχοντας το βάρος της οικογενειακής της τραγωδίας, αποφασίζει να φύγει στο εξωτερικό όπου γνωρίζει και παντρεύεται τον Μάρκους αφήνοντας τα πάντα πίσω της. Όταν καταλαβαίνει ότι η Αλέξις βρίσκεται στην Κρήτη, επιστρέφει για πρώτη φορά μετά από χρόνια για να τη βρει και να της ζητήσει συγγνώμη.

***Κάτοικοι Σπιναλόγκας**
**Νίκος Παπαδημητρίου** (Τάσος Νούσιας): Ο Νίκος είναι δικηγόρος από την Αθήνα και μεταφέρεται από το νοσοκομείο της Αγίας Βαρβάρας στο Νησί μαζί με άλλους ασθενείς λόγω της αντίδρασής τους για τον τρόπο μεταχείρησής τους εκεί. Είναι δυναμικός και δραστήριος και εκλέγεται ως ο νέος πρόεδρος του Νησιού, συμβάλλοντας πολύ στη βελτίωση των συνθηκών διαβίωσης των κατοίκων του νησιού. Στο Νησί γνωρίζει και ερωτεύεται την Ευγενία, ασθενή από την Πλάκα και φουρνάρισσα του Νησιού.

**Ευγενία Καπετανάκη** (Μαρία Πρωτόπαππα): Η Ευγενία είναι η φουρνάρισσα της Πλάκας, παντρεμένη με τον Βασίλη, με τον οποίο έχουν δύο παιδιά, τον Λευτέρη και την Αθηνά. Μετά τη διάγνωση της ασθένειάς της, μεταφέρεται στο Νησί όπου ανοίγει το δικό της φούρνο. Μένει μαζί με την Ελένη και τον Δημήτρη, τον οποίο και φροντίζει μετά τον θάνατο της Ελένης. Αν και αρχικά παραμένει πιστή στον άντρα της, στη συνέχεια ερωτεύεται και παντρεύεται τον Παπαδημητρίου.

**Δημήτρης Λεμονιάς** (Νεκτάριος Λουκιανός (ενήλικας), Μάνος Τσαγκαράκης (παιδί)): Ο Δημήτρης είναι ο μικρός μαθητής της Ελένης, ο οποίος μεταφέρεται μαζί της στο Νησί ως ασθενής και τον παίρνει υπό την προστασία της. Μεγαλώνοντας, γίνεται ο δάσκαλος του Νησιού και αρνείται να φύγει από το Νησί όταν ο Κυρίτσης διαπιστώνει ότι δεν ήταν ποτέ λεπρός αλλά είχε ψωρίαση. Στο Νησί γνωρίζει και παντρεύεται την Ηλέκτρα.

**Ηλέκτρα** (Κατερίνα Μισιχρόνη (ενήλικας), Καλλίστη Μπερτάχα (παιδί)):Η Ηλέκτρα, ζει στη Σπιναλόγκα, με τους φίλους της, Φώτη και Δημήτρη. Στο μέλλον, ερωτεύεται τον Δημήτρη και τυφλώνεται από την αρρώστια. Μια μέρα πηγαίνει να αυτοκτονήσει, αλλά ο Δημήτρης τη σώζει.

**Πέτρος Κοντομάρης** (Θοδωρής Κατσαφάδος): Ο Πέτρος είναι ο πρόεδρος του Νησιού ο οποίος κάνει ό,τι είναι δυνατό για να εξασφαλίσει στο Νησί και τους κατοίκους του ανέσεις και καλή ζωή. Στη συνέχεια, παραδίδει τη θέση του στον Παπαδημητρίου και συνεχίζει να βοηθά όσο μπορεί ως συνεργάτης του προέδρου. Η υγεία του χειροτερεύει και πεθαίνει, μη προλαβαίνοντας να δει την αναχώρηση των θεραπευμένων λεπρών από το Νησί.

**Ελπίδα Κοντομάρη** (Μαρινέλλα Βλαχάκη): Η Ελπίδα, είναι η γυναίκα του προέδρου της Σπιναλόγκας. Όταν η Ελένη έρχεται στο Νησί, γίνονται φίλες, και κάνει ό,τι μπορεί για να την προστατέψει. Αργότερα, γνωρίζει την κόρη της Ελένης, τη Μαρία. Όμως η λέπρα, αρχίζει να εξαπλώνεται στο σώμα της Ελπίδας. Ένα βράδυ, φεύγει από το Λεπροκομείο, κάθεται μόνη της, και πεθαίνει, λίγο πριν δει την αναχώρηση των θεραπευμένων λεπρών από το Νησί.

**Χριστίνα Κρουσταλάκη** (Αλεξάνδρα Σακελλαροπούλου): Η Χριστίνα είναι δασκάλα του Νησιού η οποία φέρεται άσχημα στα παιδιά. Έρχεται σε ρήξη με την Ελένη, όταν η τελευταία αρχίζει να κάνει μαθήματα στα παιδιά στο σπίτι της και στη συνέχεια ο πρόεδρος την αντικαθιστά επίσημα και στο σχολείο με την Ελένη. Είναι η μόνη κάτοικος του νησιού που αποφάσισε να μείνει εκεί όταν γιατρεύτηκε καθώς δεν είχε κανέναν έξω από το νησί.

**Θοδωρής Μακριδάκης** (Μανώλης Χουρδάκης): Ο Μακριδάκης είναι κάτοικος της Σπιναλόγκας. Κάνει παρέα με τη δασκάλα του Νησιού, Χριστίνα Κρουσταλάκη, και μισεί τους Αθηναίους που έρχονται αργότερα. Προσπαθεί, να εκλεχτεί πρόεδρος του Νησιού, αλλά ο Παπαδημητρίου κερδίζει το κοινό. Στο τέλος, θεραπεύεται και κάνει ειρήνη με τον Παπαδημητρίου.

**Νίκος** (Σωτήρης Δούβρης): Ο Νίκος ζει στη Σπιναλόγκα. Η γυναίκα του και το παιδί του ζουν στην Πλάκα, την οποία, επισκέπτεται κολυμπώντας, τα βράδια κρυφά. Γνωρίζει και γίνεται φίλος με τον Δημήτρη, που του θυμίζει τον γιο του. Μία μέρα, όταν επισκέπτεται την Πλάκα, την οποία είχαν κατακτήσει οι Γερμανοί, αργεί να φτάσει στη Σπιναλόγκα, και ένας Γερμανός στρατιώτης, τον βλέπει και τον σκοτώνει.

**Σταύρος Σολομωνίδης** (Πέτρος Αλατζάς): Ο Σταύρος είναι δημοσιογράφος, και εκδότης της εφημερίδας της Σπιναλόγκας. Ερωτεύεται την Καλλιόπη, όπου αργότερα μεγαλώνουν μαζί την κόρη τους Ελένη. Όταν μαθαίνουν ότι το παιδί τους είναι υγιές, για να φύγει από το Νησί, πείθουν τον γιατρό Λαπάκη να κάνει ψευδή διάγνωση. Όμως αργότερα το μαθαίνει ο γιατρός Κυρίτσης, όπου τους συμβουλεύει να το αφήσουν ελεύθερο, αλλά εκείνοι πιστεύουν ότι με το νέο φάρμακο, θα θεραπευτούν κι αυτοί ώστε να φύγουν μαζί. Όταν σταματάει η χορήγηση του νέου φαρμάκου, το σκάνε από το Νησί με τη βοήθεια του Δημήτρη.

**Γρηγόρης**
(Δημήτρης Καλογεράκης): Έρχεται στο Νησί, ως φύλακας. Κατά την παραμονή του, ενοχλεί τους ανθρώπους της Σπιναλόγκας, όπως και την Ελένη. Αργότερα, μολύνεται ο ίδιος από την αρρώστια. Ένα βράδυ, βιάζει την Ευγενία, όπου ο Παπαδημητρίου το μαθαίνει, και τον πνίγει στη θάλασσα.

**Πάνος Σκλαβούνης** (Κώστας Φραντζεσκάκης):Ο Πάνος είναι ηθοποιός από την Αθήνα και μεταφέρεται από το νοσοκομείο της Αγίας Βαρβάρας στο Νησί μαζί με άλλους ασθενείς λόγω της αντίδρασής τους για τον τρόπο μεταχείρησής τους εκεί. Ανεβάζει παραστάσεις στο Νησί και είναι φιλικός και εύθυμος με τους κατοίκους του Νησιού.

**Στέλιος Βανδής** (Στέλιος Βέργος): Είναι κουρέας από την Αθήνα και μεταφέρεται από το νοσοκομείο της Αγίας Βαρβάρας στο Νησί μαζί με άλλους ασθενείς λόγω της αντίδρασής τους για τον τρόπο μεταχείρησής τους εκεί. Στο Νησί καταφέρνει και ανοίγει το δικό του κουρείο και είναι ο πρώτος που θεραπεύεται από την αρρώστια.

**Σπύρος Καζάκης** (Πέτρος Μαυροματίδης): Ο Σπύρος είναι ο παντοπώλης του Νησιού. Τις περισσότερες φορές βρίσκεται στο καφενείο παρέα με τον Μακριδάκη και τον Λάμπρο. Με τη χορήγηση της προμίνης, αποκτά παραισθήσεις.

**Παπα-Καζάκος** (Μανόλης Χαρούλης): Είναι ο παπάς του Νησιού, που τελεί λειτουργίες στον Άγιος Παντελεήμονα. Μαζί με την Ηλέκτρα παίζουν τη λύρα. Τέλος, καταφέρνει, μαζί με όλους τους Σπιναλογκίτες, να θεραπευτεί από την αρρώστια.

***Υπόλοιποι χαρακτήρες**
**Φωτεινή Αγγελοπούλου** (Όλγα Δαμάνη (μεγάλη ηλικία), Αννίτα Κούλη (νεαρή ηλικία), Ρενέ Τζόλα (παιδί)): Η Φωτεινή είναι η καλύτερη φίλη της Μαρίας και ο άνθρωπος που διηγείται στην Αλέξις την ιστορία της οικογένειάς της. Είναι παντρεμένη με τον Στέφανο και έχουν ένα γιο, τον Μαθιό. Μέχρι τα γεράματα, έχουν την οικογενειακή ταβέρνα στην Πλάκα, απέναντι από τη Σπιναλόγκα.

**Χρήστος Λαπάκης** (Νίκος Ορφανός): Ο Λαπάκης είναι ο γιατρός της Σπιναλόγκας ο οποίος κάνει ό,τι καλύτερο μπορεί για να απαλύνει τον πόνο των ασθενών. Αρχικά επισκέπτεται περιοδικά το Νησί, αλλά στη συνέχεια γίνεται μόνιμος κάτοικος μέχρι τη μέρα που φεύγει μαζί με όλους, όταν ανακαλύπτεται η θεραπεία της νόσου.

**Νίκος Κυρίτσης** (Αλέξανδρος Λογοθέτης): Ο Κυρίτσης είναι γιατρός στο νοσοκομείο του Ηρακλείου και φίλος του Λαπάκη, ο οποίος επισκέπτεται το Νησί και συμμετέχει στην έρευνα για το νέο φάρμακο κατά της ασθένειας δοκιμάζοντάς το σε εθελοντές. Ερωτεύεται τη Μαρία ενώ είναι ακόμη στο Νησί και την παντρεύεται όταν επιστρέφουν στην Πλάκα.

**Αντώνης Αγγελόπουλος** (Ορφέας Αυγουστίδης (ενήλικας), Αντύπας Νταμοτσίδης (παιδί)): Ο Αντώνης είναι παιδικός φίλος της Άννας και της Μαρίας και ο αδελφός της Φωτεινής. Κατά τη διάρκεια του πολέμου, φεύγει αντάρτης για να πολεμήσει τους Γερμανούς και όταν ο πόλεμος τελειώνει, επιστρέφει και πιάνει δουλειά στα κτήματα των Βανδουλάκηδων. Ερωτεύεται την Άννα, η οποία ενώ αρχικά ανταποδίδει τα αισθήματα, στη συνέχεια τον αγνοεί όταν βλέπει τον πλούσιο Αντρέα Βανδουλάκη, τον οποίο και παντρεύεται.

**Σαβίνα Αγγελοπούλου** (Ντίνα Μιχαηλίδου): Η Σαβίνα είναι παντρεμένη με τον Παύλο, έχει δύο παιδιά, και ζει στην Πλάκα. Όταν η Ελένη, η φίλη της, αναγκάζεται να φύγει για το Νησί, η Σαβίνα της υπόσχεται ότι θα προσέχει τα παιδιά της.

**Παύλος Αγγελόπουλος** (Γρηγόρης Ορφανουδάκης): Ο Παύλος είναι παντρεμένος με τη Σαβίνα, και έχουν δύο παιδιά. Ο Παύλος έχει μία ταβέρνα στην Πλάκα. Κολλητός του είναι ο Γιώργης, ο οποίος τον επισκέπτεται συνέχεια.

**Αντρέας Βανδουλάκης** (Γιάννης Στάνκογλου): Ο Ανδρέας είναι ο γιος του πλούσιου γαιοκτήμονα, Αλέξανδρου Βανδουλάκη, ο οποίος ερωτεύεται και παντρεύεται την Άννα. Όταν μαθαίνει ότι η Άννα τον απάτησε, τη σκοτώνει, συλλαμβάνεται και πεθαίνει στη φυλακή από φυματίωση αρνούμενος να τον επισκεφτεί γιατρός. Λίγο πριν τον θάνατό του ζητά από τη Μαρία να μεγαλώσει τη Σοφία, (την κόρη της Άννας από τον Μανώλη που θεωρούσε δικό του παιδί) σαν δική της κόρη.

**Μανώλης Βανδουλάκης** (Αιμίλιος Χειλάκης): Ο Μανώλης είναι ο ξάδελφος του Αντρέα, ο οποίος ερωτεύεται και ζητά σε γάμο τη Μαρία, την αδελφή της Άννας αλλά ο γάμος δεν προλαβαίνει να τελεστεί μιας και η Μαρία αρρωσταίνει και φεύγει για το Νησί. Μετά την αποχώρηση της Μαρίας, ο Μανώλης αρχίζει παράνομης σχέση με την Άννα και αποκτά μαζί της μια κόρη, τη Σοφία, την οποία όμως δεν αναγνωρίζει ποτέ. Μετά τη δολοφονία της Άννας από τον Ανδρέα, φεύγει από την Κρήτη.

**Αλέξανδρος Βανδουλάκης** (Μιχάλης Αεράκης): Ο Αλέξανδρος είναι ο πατέρας του Ανδρέα ο οποίος δεν συμφωνεί με την επιλογή της Άννας από τον γιο του επειδή είναι φτωχή. Αναγκάζεται να την αποδεχτεί, όταν ο Ανδρέας τη ζητάει σε γάμο για να μην τον χάσει.

**Ελευθερία Βανδουλάκη** (Μελίνα Βαμβακά) : Η Ελευθερία είναι η γυναίκα του Αλέξανδρου Βανδουλάκη. Σε αντίθεση με τον Αλέξανδρο υποστηρίζει τον Αντρέα, τον γιο της, στις επιλογές του. Όταν ο Αντρέας πεθαίνει στη φυλακή, και εκείνη το μαθαίνει, ξεψυχά δίπλα στον άντρα της.

**Στέφανος Δαβάρας** (Χρόνης Σαπουντζάκης (νεαρή ηλικία), Λευτέρης Μποτονάκης (μεγάλη ηλικία)): Ο Στέφανος δουλεύει στα κτήματα των Βανδουλάκηδων. Γνωρίζει τον Αντώνη και αναπόφευκτα, σε ένα γλέντι στην Πλάκα, ερωτεύεται την αδερφή του Αντώνη, την Φωτεινή. Παρ' όλη την προσπάθεια να την "κατακτήσει", η οικογένειά της τον εμποδίζει συνεχώς. Την ημέρα που πηγαίνει στο πατρικό της να τη ζητήσει, ο πατέρας της συμφωνεί μόνο με τον όρο να δουλεύει για εκείνον στη ταβέρνα. Στη συνέχεια παντρεύονται και αποκτούν έναν γιο τον Μαθιό. Ο Στέφανος και η Φωτεινή κληρονομούν την ταβέρνα, και είναι τα δύο πρόσωπα που αφηγούνται την ιστορία στην Αλέξις.

**Λάζαρος**
(Ηλίας Μιχαλογιάννης) : Ο Λάζαρος, είναι ο σοφέρ των Βανδουλάκηδων. Οδηγεί την κούρσα του, ενώ είναι από τους λίγους, που επισκέπτεται τον Αντρέα στην φυλακή.

## Επισκόπηση σειράς
Η σειρά έκανε πρεμιέρα στις 11 Οκτωβρίου 2010 με το πρώτο επεισόδιο να σημειώνει τηλεθέαση 61.7% στο σύνολο. Προβαλλόταν κάθε Δευτέρα βράδυ. Το τελευταίο επεισόδιο προβλήθηκε στις 23 Μαΐου 2011, σημειώνοντας τη μεγαλύτερη τηλεθέαση από όλα τα επεισόδια της σειράς, 64.6% στο σύνολο.

Με βάση τη συνολική τηλεθέαση όλων των επεισοδίων, η σειρά «Το νησί» θεωρείται ως η καλύτερη δραματική σειρά στην ιδιωτική τηλεόραση, μιας και για το διάστημα 11/10/10-23/05/11 σημείωσε μέσο όρο τηλεθέασης 53,7% (2.889.000 τηλεθεατές) ενώ στα κοινά 15-44 σημείωσε 59,3% (1.209.000 τηλεθεατές).

### Επεισόδια

## Κριτικές
Οι κριτικές που έλαβε η σειρά από το πρώτο κιόλας επεισόδιο ήταν ιδιαίτερα θετικές. Κατά την ειδησεογραφική προβολή που έγινε, πριν την πρεμιέρα της σειράς στην τηλεόραση, «η σειρά έκλεψε τις εντυπώσεις και οι περισσότεροι κριτικοί μιλούν για μια παραγωγή που συγκλονίζει, συγκινεί και παρασύρει τον θεατή στα σοκάκια της Σπιναλόγκας» ενώ έχει τραβήξει τα διεθνή βλέμματα με ξένα κανάλια να ζητάνε τα δικαιώματα για να την προβάλουν.

Η Μαριάννα Τζιαντζή της *[[Η Καθημερινή|Καθημερινής]]* γράφει ότι τα αστρονομικά νούμερα τηλεθέασης της πρεμιέρας, δείχνουν ότι η σειρά θα είναι το τηλεοπτικό φαινόμενο της χρονιάς και το αξίζει «όχι μόνο γιατί πρόκειται για μια καλλιτεχνικά φιλόδοξη, προσεγμένη και ακριβή παραγωγή σε μια εποχή γενικευμένης τηλεοπτικής ξεραΐλας [...] Το βιβλίο, και κατά προέκταση η σειρά, λειτουργεί και σαν μια καθησυχαστική αλληγορία για την εποχή μας, χωρίς τούτο να σημαίνει ότι η πρόθεση της Βικτόριας Χίσλοπ ήταν να μιλήσει για τον έρωτα στην εποχή της κρίσης και του κοινωνικού αποκλεισμού».

Σχολιάζοντας επίσης τα νούμερα τηλεθέασης, η Μαρίνα Πετρούτσου της *[[Ελευθεροτυπία (εφημερίδα)|Ελευθεροτυπίας]]* γράφει ότι η πρεμιέρα της σειράς ήταν «άκρως εντυπωσιακή» καθηλώνοντας το τηλεοπτικό κοινό και σημειώνοντας ότι το κοινό απέδειξε πως περίμενε με ανυπομονησία μια ποιοτική παραγωγή σε μια περίοδο που τα δίκτυα, χρησιμοποιώντας ως δικαιολογία την οικονομική κρίση, προέβαλλαν προγράμματα χαμηλής ποιότητας.

Η Ρίκα Βαγιάννη κάνει διθυραμβικά σχόλια ονομάζοντας τη σειρά ένα πανέμορφο «λάθος» με το Mega να ανεβάζει τον πήχη πολύ ψηλά. «Αυτό που είδαμε ήταν δέκα σκαλιά παραπάνω από το απλώς, «καλή τηλεόραση». Ήταν ένας καλλιτεχνικός και τεχνικός άθλος, που όμως, κατάφερνε το αδιανόητο, να διατηρήσει την ανθρωπιά του και να «μιλήσει» τρυφερά και λυπημένα στη γλώσσα των πιο απλών ανθρώπων».

Η Ντέπυ Γκολεμά, επίσης με διθυραμβική κριτική, σχολιάζει ότι το *Νησί* είναι μια εξαιρετική παραγωγή και ότι είναι μια από τις στιγμές που μπορείς να συγχωρέσεις τα πάντα στην τηλεόραση. Επαινεί τις ερμηνείες των ηθοποιών: «Η Κατερίνα Λέχου ζει τη συγκλονιστικότερη στιγμή της τηλεοπτικής της καριέρας, αποδεικνύοντας ότι είχε πολύ περισσότερες δυνατότητες από το *[[Είσαι το ταίρι μου]]*. Για τον Μάινα τα ξέραμε. Είχε δώσει πολλά δείγματα. Δεν υπάρχει ηθοποιός που υστερεί με τον μικρό Δημήτρη να είναι αληθινή αποκάλυψη. Να ευχαριστούμε τον θεό της τηλεόρασης, που έφερε στη μικρή οθόνη το *Νησί*...»

Η Πόπη Διαμαντάκου από *[[Τα Νέα]]* σχολιάζει ότι η σειρά ξεπέρασε κάθε προσδοκία, όπως και οι ερμηνείες των ηθοποιών, επαινώντας τη δουλειά της Μιρέλλας Παπαοικονόμου στο σενάριο, το οποίο «απογειώνει την ιστορία», αλλά και του σκηνοθέτη Θοδωρή Παπαδουλάκη και εστιάζοντας στον μικρό Δημήτρη και στην απίστευτη ερμηνεία του μικρού Μάνου Τσαγκαράκη: «Θα σταθούμε σε µια στιγμή από το πρώτο επεισόδιο του *Νησιού* που ράγισε τις τηλεοπτικές οθόνες. Στο βλέμμα ενός παιδιού, στο δάκρυ του, σε δυο σκηνές του μικρού Δηµήτρη ρόλος έξοχος ενός 10χρονου παιδιού, που προσβάλλεται από λέπρα στη βουβή λαχτάρα του για τη ζωή που του αρνείται η φοβική κοινωνία της εποχής. Σε αυτά συµπυκνώθηκε όλο το βάρος των μηνυµάτων της σειράς που όμοιά της δεν έχουμε ξαναδεί στην ελληνική τηλεόραση».

Η Αφροδίτη Γραμμέλη γράφει στο *[[Το Βήμα|Βήμα]]* ότι η σειρά κέρδισε με μεγάλη διαφορά τις εντυπώσεις σχολιάζοντας πως από τα πρώτα λεπτά της μετάδοσής της, ξέσπασε «καταιγίδα» σχολίων στο διαδίκτυο και στα μέσα κοινωνικής δικτύωσης, με τις σελίδες της σειράς σε αυτά να δέχονται χιλιάδες μέλη. «Ο τηλεοπτικός χάρτης άλλαξε σημαντικά καθώς με 61,7% συνολική τηλεθέαση το *Νησί* έσπρωξε σε κατρακύλα τους ριάλιτι αντιπάλους του *Νext top model* και *[[Big Brother]]* οι οποίοι καταποντίστηκαν, σημειώνοντας ποσοστά τηλεθέασης μόλις 12,3% και 10,4% αντίστοιχα». Η Γραμμέλη επίσης σχολίασε ότι δεν έλειπε η μειοψηφία αυτών που βρήκαν τη σειρά «καταθλιπτική, αργή, παλιομοδίτικη και υπερβολικά δραματική», αναφερόμενη στην κριτική του Κοσμά Βίδου.

## Διεθνής προβολή

## Σπιναλόγκα
[thumb|400px|left|[Σπιναλόγκα: Το νησί που λειτούργησε ως λεπροκομείο και στο οποίο έγινε ένα μέρος των γυρισμάτων της σειράς.]]

Το Νησί, η Σπιναλόγκα, είναι μια βραχονησίδα η οποία βρίσκεται στη βόρεια είσοδο του κόλπου της Ελούντας, απέναντι από το χωριό Πλάκα. Έχει έκταση 85 στρεμμάτων και ύψος ως 53 μέτρα. Το αρχαίο της όνομα ήταν "Καλιδών" ενώ το όνομα "Σπιναλόγκα" το πήρε κατά την Ενετοκρατία, οπότε και άρχισε να οχυρώνεται το 1574, και σημαίνει "μακρύ αγκάθι". Στο νησί χτίστηκαν κατοικίες και εποικίστηκε μετά την κατάληψή του από τους Τούρκους. Κατά τους πρώτους αιώνες της τουρκοκρατίας το φρούριο περιθωριοποιείται και χρησιμοποιείται ως τόπος εξορίας και απομόνωσης όμως, κατά το τέλος του 19ου αιώνα, ο ρόλος του λιμανιού της Σπιναλόγκας αναβαθμίζεται καθώς αποκτά άδεια εξαγωγικού εμπορίου.

Στις αρχές του 20ού αιώνα όταν η λέπρα βρισκόταν σε έξαρση, ο χαρακτήρας του νησιού αλλάζει, όταν ο πρίγκιπας Γεώργιος αποφασίζει την ίδρυση λεπροκομείου στο νησί για να απομονώσει τους λεπρούς του της Κρήτης. Η απόφαση για την ίδρυση του λεπροκομείου, με το όνομα "Άγιος Παντελεήμων", υπογράφηκε στις 30 Μαΐου του 1903. Με την ένωση της Κρήτης με την Ελλάδα το 1913, άρχισαν να μεταφέρονται στο νησί και λεπροί από όλη τη χώρα, όχι μόνο από την Κρήτη, ενώ σταδιακά χαρακτηρίστηκε ως "Διεθνές Λεπροκομείο της Ευρώπης".

Το νησί δεν κατοικήθηκε ποτέ από τους Ιταλούς και τους Γερμανούς κατά την περίοδο της κατοχής, επειδή φοβούνταν μην αρρωστήσουν και οι ίδιοι ενώ το νησί εγκαταλείφθηκε οριστικά το 1957 μετά την ανακάλυψη του φαρμάκου κατά της νόσου. Για αρκετά χρόνια το νησί έμεινε αναξιοποίητο ενώ σήμερα είναι αρχαιολογικός χώρος και διατηρητέο μνημείο, αποτελώντας σημαντικό πολιτιστικό μνημείο και τουριστικό αξιοθέατο. Το νησί σήμερα ανήκει στον Νομό Λασιθίου.

Ένας από τους σημαντικούς ανθρώπους που πέρασαν από το νησί ήταν ο Επαμεινώνδας Ρεμουντάκης, ο οποίος το 1936, στα 21 του χρόνια, πληροφορήθηκε ότι πάσχει από τη νόσο και μεταφέρθηκε στο νησί. Ήταν ένας από τους λίγους μορφωμένους ανθρώπους που ζούσαν στο νησί και αρνήθηκε απλά να περιμένει το τέλος της ζωής του χωρίς να κάνει τίποτα. Αγωνίστηκε για να καλυτερεύσει τη ζωή των λεπρών και απαίτησε από την πολιτεία καλύτερες συνθήκες διαβίωσης και νοσηλείας, καταφέρνοντας πολλά και εξελίσσοντας το νησί σε στάδιο πολύ καλύτερο και από περιοχές του "έξω κόσμου". Όπως δήλωσε χαρακτηριστικά ο Μανώλης Φουντουλάκης, ένας θεραπευόμενος χανσενικός που έζησε στο νησί: "Από μια στιγμή και μετά το νησί δεν ήταν το κολαστήριο. Ήταν ένα χωριό εγκλείστων, με τους καλούς, τους κακούς, τους τζαναμπέτηδες και τους ζαμανφουτίστες".

## Παραπομπές


## Εξωτερικοί σύνδεσμοι
*  στο MEGA
*  στη σελίδα παραγωγής, TVE
* 
* Αφιέρωμα της Athens Voice - **[https://www.athensvoice.gr/life/taxidia/797571/to-nisi-pos-einai-simera-i-plaka-to-horio-pou-filoxenise-tin-petuhimeni-seira/ Το Νησί]**: Πώς είναι σήμερα η Πλάκα, το χωριό που φιλοξένησε την πετυχημένη σειρά

Νησί
Κατηγορία:Ελληνικές τηλεοπτικές σειρές βασισμένες σε βιβλία
Κατηγορία:Ελληνικές δραματικές τηλεοπτικές σειρές
Κατηγορία:Ελληνικές τηλεοπτικές σειρές εποχής